Ooggetuies gesoek ná tref-en-trapMichael van Wyk en sy seun Kyle. Foto: Verskaf Michael van Wyk (40), ŉ elektroniese tegnikus van Centurion, is reeds twee weke lank onder verdowing in die hospitaal nadat hy kritiek beseer is in ŉ motorfietsongeluk. Daar word ŉ beroep gedoen op ooggetuies om na vore te kom omdat die ander voertuig, vermoedelik ŉ motor, glo van die toneel af weggery het. Elbie van Wyk, Michael se vrou, het aan Maroela Media gesê die botsing het Sondag, 28 Februarie, omstreeks 19:00 by die oorgang van Samrandlaan en Sterlingweg plaasgevind. “Ons was vir middagete by sy ouers in Roodepoort en daarna op pad terug na ons huis in Rooihuiskraal. Ek en ons seun, Kyle (6), was in ons motor, ŉ ent voor Michael wat met sy motorfiets gery het. Ek het by die huis aangekom en vir hom ŉ boodskap gestuur om te vra waar hy is, maar hy het nie geantwoord nie,” het Elbie gesê. Dit is onduidelik hoe die botsing plaasgevind het. Ander motoriste het ná die botsing op Michael afgekom, maar die voertuig wat in die botsing betrokke was, was nie op die toneel nie. Michael se ma het intussen sy selfoon geskakel waarna een van die omstanders haar van die botsing ingelig het. Michael is in ŉ kritieke toestand na die Unitas-hospitaal gehaas. Sy toestand is tans stabiel, maar steeds kritiek. “Hy word al twee weke lank in die hoësorgeenheid behandel. Hy word onder verdowing gehou en is aan ŉ asemhalingsmasjien gekoppel. Hy het ernstige inwendige beserings opgedoen. Sy regterbeen is sleg gebreek, hy het permanent hoë koors en moes al ses operasies ondergaan.” Elbie het gesê geeneen van die motoriste wat haar man bygestaan het, het die motor gesien of hoe die ongeluk plaasgevind het nie. “ŉ Stuk van die motor se buffer het in die donker gelê en dit was ŉ ligte kleur. Die buffer is egter saam met die motorfiets se wrak deur ŉ insleepvoertuig verwyder. Ek was ŉ dag later op die ongelukstoneel en het silwer stukke opgetel wat lyk asof dit van ŉ motor kan wees. Daar was ook rooi glasstukke wat lyk soos dele van die ligte van ŉ motor.” Mense met meer inligting oor die voorval kan Maroela Media e-pos by [email protected], om in verbinding met Elbie te tree.